**ΠΑΝΕΛΛΗΝΙΑ ΟΜΟΣΠΟΝΔΙΑ ΣΥΛΛΟΓΩΝ ΥΠΟΥΡΓΕΙΟΥ ΠΑΙΔΕΙΑ**

 **Π.Ο.Σ.Υ.Π.**

 **Ανδρέα Παπανδρέου 37, 151 80 ΜΑΡΟΥΣΙ Τηλ.- FAX: 210 - 344 3776,e-mail: posyp@minedu.gov.gr**

 Μαρούσι 11-12-2023

 Αρ. Πρωτ. : 88

 Προς: Μέλη μας

**ΚΑΛΩΣΟΡΙΖΟΥΜΕ ΤΑ ΜΕΛΗ ΤΗΣ ΕΝΕΡΥΠ ΣΤΗΝ ΠΟΣΥΠ**

Συναδέλφισσες, συνάδελφοι,

Το Διοικητικό Συμβούλιο της Πανελλήνιας Ομοσπονδίας Συλλόγων Υπουργείου Παιδείας (ΠΟΣΥΠ) εκφράζοντας την ικανοποίηση του για την ένταξη του νεοϊδρυθέντος Σωματείου του κλάδου μας, της ¨Ένωσης Εργαζομένων Υπουργείου Παιδείας¨ (ΕΝΕΡΥΠ) στην δύναμη της Ομοσπονδίας μας, στις 21 Αυγούστου 2023,  **καλωσορίζει σήμερα τα 300 και πλέον φυσικά μέλη της ΕΝΕΡΥΠ, τα οποία έχουν εγγραφεί στο νεοϊδρυθέν Σωματείο και πλέον βρίσκονται κάτω από την κάλυψη της ΠΟΣΥΠ αλλά και της ΑΔΕΔΥ.**

**Η ΠΟΣΥΠ, καλεί όλους τους συναδέλφους μας να εγγραφούν στην ΕΝΕΡΥΠ, ώστε να ενταχθούν ξανά στην δύναμη της ΠΟΣΥΠ και να έχουν την στήριξη και την προστασία της, αλλά και την στήριξη και την προστασία της ΑΔΕΔΥ!**

Επειδή το Προεδρείο του ΣΥΠΥΥΠ, διακινεί ψεύτικες ελπίδες για δήθεν επάνοδο του ΣΥΠΥΥΠ στην ΠΟΣΥΠ, μέσω των ασφαλιστικών μέτρων που κατέθεσε κατά της Απόφασης διαγραφής του (κάποιο αφήγημα πρέπει να έχει μήπως και συγκρατήσει τα μέλη του από την μαζική φυγή τους), **σας πληροφορούμε ότι αυτό αποτελεί απλά ευσεβή του πόθο**, διότι αφενός τα ασφαλιστικά μέτρα και το δικόγραφο του δεν θα έχουν καμία δικαστική τύχη, επειδή η ΠΟΣΥΠ έχει τηρήσει κάθε τύπο, ουσία και νομιμότητα στην λήψη της Απόφασης της και αφετέρου **η Ομοσπονδία μας έχει την συνδικαλιστική δυνατότητα να ακυρώσει εν τοις πράγμασι κάθε απόπειρα επανόδου της τοξικότητας στους κόλπους της, αλλά και την νομική δυνατότητα να υπερασπιστεί τα συμφέροντα του κλάδου μας από το ψέμα και την εμπάθεια.**

Η διαγραφή του ΣΥΠΥΥΠ από την ΠΟΣΥΠ, εξαιτίας της πενταετούς αντικαταστατικής του συμπεριφοράς, **πραγματοποιήθηκε με την τεράστια συμμετοχή του 92% των αντιπροσώπων στο Συνέδριο και την ευρύτατη πλειοψηφία του 68% και αποτελεί μία ισχυρή και μη διαπραγματεύσιμη Συλλογική Απόφαση όλων των Σωματείων – μελών μας, όπως αποτελεί πλέον και τετελεσμένο γεγονός, μη αναστρέψιμο!**

Κατανοούμε απολύτως τη δυσχερή θέση του Προεδρείου του ΣΥΠΥΥΠ, που «κατάφερε» να διασπάσει τον Σύλλογο του, που κατάφερε να είναι στα δικαστήρια για την ακύρωση των εκλογών του (οσονούπω θα εκδοθεί η απόφαση), που «κατάφερε» να αποβληθεί ο Σύλλογος του από την ΠΟΣΥΠ, που «κατάφερε» να τον θέσει σε συνδικαλιστικό κενό, χωρίς κάλυψη Ομοσπονδίας και ΑΔΕΔΥ και χωρίς προοπτική ένταξης του πουθενά, που θα «καταφέρει» στο επόμενο τρίμηνο να μην μπορεί να διεξάγει ούτε εκλογές, όπως υποχρεούται από το καταστατικό του! Τι άλλο πρέπει να «καταφέρει» για να παραιτηθεί;

Σας υπενθυμίζουμε ότι η συνεχιζόμενη και περιφερόμενη τοξικότητα του Προεδρείου του ΣΥΠΥΥΠ και για θέματα που παρελκυστικά έθεσε, είναι πλέον άνευ αντικρίσματος, διότι όλα τέθηκαν, συζητήθηκαν και απαντήθηκαν από το κυρίαρχο όργανο της Ομοσπονδίας μας, το Συνέδριο της, το οποίο έδειξε την έξοδο στον ΣΥΠΥΥΠ και ταυτόχρονα έδωσε ψήφο εμπιστοσύνης στο Διοικητικό Συμβούλιο της ΠΟΣΥΠ!

Συναδέλφισσες, συνάδελφοι,

**Αφήνοντας οριστικά πίσω μας την τοξικότητα και τη συνεχή υπονόμευση της συλλογικής προσπάθειας, που επί σειρά ετών αποτέλεσαν τροχοπέδη στις δράσεις και στις επιδιώξεις της Ομοσπονδίας μας, σας καλούμε σε συμπόρευση με την ΕΝΕΡΥΠ και την ΠΟΣΥΠ, με αλήθεια, γνώση, εμπειρία, συναδελφικότητα και αλληλεγγύη**.

 **Μπροστά μας υπάρχουν προκλήσεις κλαδικές, υπηρεσιακές και υπαλληλικές που μέσα από την συναντίληψη, τη σύνθεση και τη συμφωνία στον κοινό αγώνα και στην κοινή μας πορεία, θα τις απαντήσουμε και θα τις κατακτήσουμε.**

**Η Ομοσπονδία μας, ποτέ δεν κρύφθηκε, ποτέ δεν συμβιβάστηκε, ποτέ δεν υποχώρησε στα δίκαια αιτήματα του κλάδου και των συναδέλφων μας.**

 **Η ΠΟΣΥΠ με την ένταξη της ΕΝΕΡΥΠ στο δυναμικό της, δυναμώνει καθημερινά ακόμη περισσότερο, η ΠΟΣΥΠ ήταν, είναι και θα παραμείνει η κυρίαρχη Ομοσπονδία του κλάδου μας!**

**Σε αυτή την Ομοσπονδία σας καλούμε να ενταχθείτε ξανά!**

Για το Δ.Σ.

 Ο ΠΡΟΕΔΡΟΣ Ο ΑΝ. Γ. ΓΡΑΜΜΑΤΕΑ Σ

 ΣΑΒΒΑΣ ΦΩΤΙΑΔΗΣ ΠΑΝΑΓΙΩΤΗΣ ΣΤΕΦΑΝΟΠΟΥΛΟΣ